તેમણે એક વખત માંડવીના પોર્ટ ઑફિસના એક કર્મચારીને એક વહાણનું મોડેલ ભેટ આપ્યું હતું. ત્યાર પછી ઘણા વખતે તેમણે પોર્ટ ઑફિસમાં નોકરી મળે તે માટે અરજી કરી હતી. ઇન્ટરવ્યૂમાં પોર્ટ ઓફિસરે તેમના જ મોડેલને તેમની સામે રાખીને વહાણના વિવિધ ભાગના નામ પૂછ્યા ત્યારે ‘આ મોડેલ તો મારું જ બનાવેલું છે. મને તેના તમામ ભાગ વિશે પૂરતી ખબર છે.’ તેવું કહ્યું ત્યારે પોર્ટ ઓફિસર થોડી વાર તો તે માની શક્યા ન હતા. તેમને પોર્ટ ઑફિસમાં નોકરી મળી ગઈ. નાની હોડીઓ ચલાવવાથી માંડીને ટંડેલ, સુકાની, સારંગ, સુપરવાઇઝર, વર્કશોપ ફોરમેન, ગનર, પોર્ટ ઓફિસર ઉપરાંત મોટા સ્ટીમરોનું પાઇલોટિંગ કરવાની કામગીરી પણ તેમણે સુપેરે બજાવી હતી.